ঐদিন বিকালে একটি বাস নাজিরপুর থেকে ঢাকা যাওয়ার পথে ঢাকা-খুলনা মহাসড়কের গোপালগঞ্জ শহরতলীর মান্দারতলায় যাত্রীবাহী ভ্যানকে চাপা দেয়। এতে যাত্রীসহ ভ্যানটি গাড়ির ইঞ্জিনগার্ডের সাথে আটকে যায়। ঐ অবস্থায় চালক বাসটি প্রায় দুই কিলোমিটার চালিয়ে আসে। এতে প্রথমে বলাই, এক কিলোমিটার দূরে তার মা বিনতা মজুমদার এবং চেচানিয়াকান্দিতে ভ্যান চালক আমীর আলীর লাশ মহাসড়কের ওপর পড়ে  থাকে। এ সময় উত্তেজিত জনগণ বাসটি ভাংচুর ও আগুন লাগিয়ে দেয়। বাসের যাত্রীরা আতঙ্কে দিকবিদিক ছোটাছুটি করে। গোপালগঞ্জ সদর থানার ওসি বোরহান উদ্দিন ঘটনার সত্যতা স্বীকার করে বলেন, এ ঘটনার পর উত্তেজিত লোকজন বাসটি ভাংচুর করে আগুন ধরিয়ে দেয়। ফায়ার সার্ভিসের একটি দল এলাকাবাসীর প্রতিরোধের মুখে আগুন না নিভিয়ে ফিরে আসে। পরে পুলিশের সহযোগিতায় তারা আগুন নেভায়। এ ঘটনার পর উত্তেজিত এলাকাবাসী মহাসড়কে ব্যারিকেড দিয়ে যান চলাচল বন্ধ করে দেয়। বাসের চালককে এলাকাবাসী মারধর করে। পরে পুলিশ তাকে থানায় নিয়ে যায়। নিহতরা ভ্যানে  চেচানিয়াকান্দি গ্রামে বর্গা জমির ধান আনার জন্য যাচ্ছিলেন।